Outistiese seun talle kere met mes gesteek in huisroofJannie in die hospitaal. Foto: Verskaf Volgens Chrisanthy Peens (38) is haar seun Jannie erg outisties. Hy sukkel om te praat, dra doek en kan nie ver loop nie en moet soms ŉ rystoel gebruik. “Hy was Dinsdagoggend bietjie moeilik. Ons is so 12:00 buite toe, waar hy in die voortuin op die trampolien gespeel het terwyl ek by hom gestaan het.” Twee mans met blou oorpakke en blou balaklawas het skielik langs Peens gestaan. “Hulle het gesê ‘go inside and don’t scream’. Dit was jong mans en hulle het messe by hulle gehad.” Volgens Peens het die rowers in die sitkamer op kontant aangedring. “Ons hou nie geld in die huis nie. Dit is toe dat hulle my seuntjie begin steek en hulle het net aangehou.” Jannie is twee keer in die rug, in die maag en op elke arm gesteek. “Ek het hom probeer help en is op my arms gesny. Alles het so vinnig gebeur. Die rowers het die hoofslaapkamer omgekeer voordat hulle my kop teen die gangmuur geslaan het.” Peens het haar bewussyn verloor, maar kort daarna weer bygekom. “Toe ek bykom, kon ek nie loop nie en het na die sitkamer gekruip. My foon was besig om te laai. Ek sê vir die Here dankie dat niemand my gebel het tydens die aanval nie, anders sou hulle my foon gesien het. My seuntjie was vol bloed. Ek het die GPF en my man gebel.” Die GPF was eerste op die toneel en beamptes het drukking op Jannie se maagwond geplaas, aangesien dit baie gebloei het. Peens se man het kort hierna opgedaag. Hy het intussen Netcare 911 ontbied. “Ek het my kind nog nooit so hoor gil nie. Ek wil dit nooit weer hoor nie. Ek het gedink hulle gaan my seuntjie doodmaak.” Volgens Peens is sy en Jannie na die N17-hospitaal geneem voordat Jannie na die Life Springs Parkland-hospitaal oorgeplaas is. Daar is sonars en x-strale geneem om te bepaal of hy enige inwendige beserings het. Jannie is Dinsdagaand omstreeks 23:00 teater toe, waar dokters sy wonde skoongemaak en steke ingesit het. Jannie is vroeër vandag ontslaan. “Hy is nou oukei. Toe ons by die huis aankom het hy verskriklik geskree maar hy is nou rustig. Ek gun dit wat gebeur het nie vir my ergste vyand nie. Hulle het in ŉ stadium vir Jannie geskree om te ‘shut up’. Hy verstaan dit nie.” Volgens Peens het die rowers met R150 gevlug. “Hulle het amper my kind se lewe geneem vir R150.” Jannie moet Vrydag vir ŉ opvolgbesoek gaan om seker te maak alles is reg. Volgens Peens het sy steeds erge hoofpyn na die voorval. Niemand is nog in hegtenis geneem in verband met die voorval nie.